สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 19-อาทิตย์ที่ 21 มิถุนายน พ.ศ.2558****
19 มิ.ย. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 19-อาทิตย์ที่ 21 มิถุนายน พ.ศ.2558****
วันนี้หุ้น IRPC น่าจะฟื้นตัว หลัง Panic Sell จากข่าวที่แบงก์กรุงเทพขายหุ้นออกมากว่า 487 ล้านหุ้น ขณะที่ตามข้อเท็จจริงนั้น ไม่ได้มีอะไรในกอไผ่เลย เป็นการขายทำกำไรตามปกติ และเป็นไปตามข้อบังคับของแบงก์ชาติเกี่ยวกับการถือครองหุ้นที่ไม่ใช่ธุรกิจหลัก
******หุ้น AOT วูบหนัก หลัง ICAO ส่งสัญญาณเกี่ยวกับปัญหาการบริหารของกรมการบินพลเรือน ซึ่งจะทำให้สายการบินสัญชาติไทยหลายไฟลต์ อาจมีปัญหาในการบินเส้นทางบินระหว่างประเทศ กระทั่งส่งผลต่อจำนวนผู้โดยสาร แต่สิ่งที่น่าสงสัยคือ ทำไมการแก้ปัญหาจึงไม่สามารถดำเนินการตามที่เขากำหนดได้ มันติดปัญหาอะไรกันนักหนา นี่ขนาดปลดอธิบดีกรมการบินฯไปแล้วนะ
*******ไม่มี ไม่หนี ไม่จ่าย! เพิ่งจะรู้ว่ากรีซ ก็ยึดแนวทางนี้เช่นกัน ในการแก้ปัญหา ทำให้ผลที่ออกมาไม่มีความคืบหน้า และไม่ได้ข้อสรุป และกลายเป็นประเด็นกดดันตลาดหุ้นทั่วโลก รวมถึงของไทย จริงๆ แล้ว หากกรีซมีปัญหาจริงๆ มันก็ไม่ได้กระทบกับไทยมากนักหรอก เพราะเราไม่ได้ค้าขายอะไรกันมากกับกรีซ กรีซจึงเป็นข่าวน่าเบื่อรายวันแล้วในตอนนี้
*******เช่าซื้อรถยนต์ยังคงเงียบเหงา หันไปถามพวกมาร์เก็ตติ้งที่ทำสินเชื่อรถยนต์มือสอง เขาบอกว่า ปกติใน 1 เดือนจะทำยอดขายได้ประมาณ 20-25 คัน ส่วนตอนนี้อย่างเก่งสุดๆ ก็ได้ประมาณ 10 คันเท่านั้น หรือหายไปมากกว่าครึ่ง ซึ่งปัญหาก็มีทั้งยอดความต้องการลดลง และการอนุมัติสินเชื่อก็เข้มงวดขึ้น คนกู้ไม่ค่อยผ่าน สอดคล้องกับผู้บริหารในธนาคารวงการเช่าซื้อที่ต่างมองว่า ครึ่งปีหลัง อาจจะยังไม่ฟื้นตัว และอาจจะรอไปถึงปี 2559 โน่นเลย
******บ่อนเสรี หรือกาสิโน กำลังถูกพูดถึงอีกครั้ง แต่คราวนี้ท่าน ผบ.ตร.โดดลงมาเล่นเองเลย รวมถึง “บิ๊กตู่” นายกรัฐมนตรี เองก็ยังแบ่งรับแบ่งสู้ และให้คนรับผิดชอบทำเรื่องเสนอขึ้นมาตามขั้นตอน ซึ่งจริงๆ แล้วเรื่องนี้ไม่ต้องไปถามความเห็นจากสังคมหรอก แนะนำว่าทำไปเลย รัฐบาลจะได้มีรายได้มาพัฒนาประเทศ ดีกว่าไปออกกฎหมายเก็บภาษีโน่นนี่ เช่น ภาษีที่ดินและสิ่งปลูกสร้าง ที่จะกระทบประชาชนเป็นวงกว้าง หรือเพิ่มภาษีแวต จึงอยากให้ไปลองถามคน หรือกลุ่มองค์กรที่ชอบออกมาค้านว่าแบบนี้จะเอาไหม
******บล.โกลเบล็ก (GBS) มองดัชนีหุ้นไทยยังคงแกว่งตัวไซด์เวย์ในกรอบ 1,500-1,520 จุด เพราะนักลงทุนยังคงชะลอการเข้าซื้อ เพื่อรอผลการประชุม รมว.คลังยูโรโซน 18 มิ.ย. หรือเมื่อคืนนี้ เกี่ยวกับการแก้ปัญหาหนี้กรีซว่าจะมีความคืบหน้าหรือไม่ แต่ก็ยังมีปัจจัยหนุนจากการทำ Window Dressing ในช่วงปลายเดือน และแนะนำลงทุนในกลุ่มเดินเรือ เช่น  TTA, PSL โดยคาดว่ารับอานิสงส์ค่าระวางเรือปรับตัวขึ้นสูงสุดในรอบ 5 เดือนล่าสุด 725 จุด รองลงมาเป็นกลุ่มโรงแรมและขนส่ง เช่น AOT, AAV, CENTEL และ MINT
******ปรีดี ดาวฉาย เอ็มดีแบงก์กสิกรไทย ออกมายืนยันอีกรอบว่าสินเชื่อไตรมาส 2 จะขยายตัวมากกว่าไตรมาสแรก ที่ตัวเลขโผล่แค่ 2% ส่วนตัวเลขเอ็นพีแอลก็จะรักษาไว้ไม่เกิน 2.5% จากปัจจุบันอยู่ที่ 2.46% และจะควบคุมตัวเลขนี้ไปได้ถึงสิ้นปีแน่นอน ส่วนวานนี้ราคาหุ้น KBANK เขาวิ่งสวนตลาดนะ แสดงว่าไตรมาส 2 น่าจะดีจริงๆ เพราะนี่ก็ใกล้ปิดงบงวดนี้กันแล้ว******